रायपुर. छत्तीसगढ़ के ग्रामीण इलाकों की युवतियां उत्तर प्रदेश में अश्लील डांस के बैंड में काम कर रही हैं। उत्तर प्रदेश के कई जिलों में बड़ा रैकेट काम कर रहा है, जो युवतियों को गांवों में ले जाकर नाचा पार्टी के नाम पर अश्लील डांस करा रहा है। दो दिन पहले इलाहाबाद की मेजा तहसील में छत्तीसगढ़ की युवती ने फांसी लगाकर खुदकुशी कर ली। उसके बाद पूरे रैकेट का भांडा फूटा। युवती के साथ वहां डांस करने वाली युवतियों ने हंगामा किया। पुलिस पहुंचने से पहले ही डांस ग्रुप चलाने वाला फरार हो गया।
यूपी पुलिस डांस ग्रुप संचालक अशोक कुमार पटेल की तलाश कर रही है। वह मेजा के सोनाई गांव का रहने वाला है। वह अपने गांव से ही डांस ग्रुप ऑपरेट करता है। उसके ग्रुप में दो दर्जन से ज्यादा युवतियां हैं। पुलिस को प्रारंभिक जांच में पता चला है कि सभी युवतियां दुर्ग जिले के कसारीडीह इलाके की रहने वाली हैं। संकेत हैं कि युवतियों को नौकरी दिलाने के नाम पर झांसा देकर वहां ले जाया गया।
उसके बाद उन्हें डरा-धमकाकर अश्लील डांस के धंधे में धकेल दिया गया। दुर्ग जिले पुलिस अधीक्षक आनंद छाबड़ा का कहना है कि अभी यूपी पुलिस से कोई सूचना नहंीं मिली है, लेकिन हम कसारीडीह खुर्द में टीम भेजकर युवतियों के बारे में पता लगाएंगे। इलाहाबाद पुलिस से इस बारे में संपर्क कर खुदकुशी करने वाली युवती के बारे में भी जानकारी ली जाएगी।
इलाहाबाद के आसपास सक्रिय है रैकेट
कौन है जिसने खुदकुशी की
अशोक के डांस ग्रुप में शामिल बेबी का शव 31 मई की रात कमरे में फांसी से लटकता मिला। वह अपनी बुआ और एक अन्य रिश्तेदार के साथ रहती थी। 30-31 मई की रात उसका अशोक से किसी बात पर झगड़ा हुआ। विवाद के बाद वह अपने कमरे में सोने चली गई। सुबह 9 बजे तक उसके कमरे का दरवाजा नहीं खुला, तब साथ रहने वाली युवतियों ने आवाज दी। बेबी ने जवाब नहीं दिया। तब उन्होंने अशोक का जगाया। वह उसी घर में रहता था। अशोक ने अपने साथियों को बुलाकर दरवाजा खुलवाने की कोशिश की। नाकाम होने के बाद पुलिस को सूचना दी गई। बाद में तहसीलदार की मौजूदगी में दरवाजा तोड़ा गया।
युवतियों ने किया हंगामा
बेबी के मरने की सूचना मिलते ही छत्तीसगढ़ की युवतियों ने वहां हंगामा किया। वे सड़क पर निकल आईं। वे अशोक पर प्रताड़ना और अनैतिक कृत्य करने का आरोप लगाने लगीं। उनके तेवर देखकर अशोक फरार हो गया। यह भी पता चला है कि उस इलाके में सक्रिय डांस ग्रुप चलाने वाले रैकेट सतर्क हो गए हैं। उन्होंने अपने डांस ग्रुप में शामिल छत्तीसगढ़ की युवतियों को आनन-फानन में वापस भेज दिया है।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva